text:
Telefonuts e tablets simpri plui dongje, ma suntune robe a van za dacuardi: no “fevelin” par furlan
I marcjâts dai telefonuts e dai computers a son daûr deventâ un sôl. Za cumò la diference fra il prin e il secont ogjet e je dute te misuris dal schermi. Resonant cu lis vecjis categoriis: se al sta dentri de sachete alore al è plui telefon che calcoladôr ma, di cuintri, se no us jentre in nissune buse dai bregons o se par clamâ a cjase no si rive a capî dulà poiâ la orele, alore facil che no vês in man un celulâr ma alc pensât par jessi plui un computerut.
In dì di vuê, su chescj tramais di ultime gjenerazion a son trê sistemis operatîf difarents che si spartissin li sferis plui impuartantis dal marcjât no-business: Android di Google (60%), iOS de Apple (20%) e Windows Phone de Microsoft (5%). Ognidun al à une grande sielte di software, sedi a paiament che sore nuie: dal program che nus fâs fâ dutis lis operazions sul nestri cont in bancje, al zugut pai fruts, al meteo, ae liste dai cines, al riclam par cjans, al program par ritocjâ lis fotografiis…
Nuie ancjemò si viôt come programuts di utilitât o, parcè no, ancje “tant-par-ridi” che a vedin a ce fâ cul Friûl o cu la lenghe furlane: prin tra ducj al coventarès un dizionari intuitîf pe digjitazion.
Fin îr l’altri ogni gjenerazion e marche di telefonut e doprave sistemis difarents, ma in dî di vuê dome cuntun sfuarç si rivarès a cuvierzi za il 60% dai utents. E je madure la spiete di un vêr jutori par mandâ i SMS par furlan, o pal navigatôr cu la vôs furlane, o par programs di utilitât dai ents locâi. E parcè no dut il sisteme operatîf voltât te lenghe di Ermes di Colorêt? Cualchi smaneton nostran al mertarès pardabon une borse di studi, o forsi par amôr di Patrie si contentarès di un tai e di (plui o mancul) eterne glorie par vê puartât la nestre lenghe su smartphone e tablet. Ancje culì bascs e catalans a son za scjampâts indenant. ■
Michele Calligaris


c: text/html

text:
La presentazion dal “esperiment relazionâl”
– espuartabil ancje in altris puescj – si le fasarà in Autun
Passìn cumò al Lui di chest an. Se i tiessidôrs di comunitât (che a vevin di “ricognossisi”, ognidun par so cont e scuvierzint chei altris “artesans de coesion sociâl”) a son stâts un prin pas, chest an no si podeve che tornâ a cjatâsi par capî “il stât de art”. Di une bande, par viodi indulà che si è rivâts, di chê altre par provâ a sconfinâ inte culture materiâl, parcè che ri/costruî lis comunitâts al somee propit un lavôr par mestris artesans. Che di cualchidun a àn imparât, e che a puedin e a podaran insegnâ a chei che a rivin dopo, tal timp.
Il titul cjatât pal incuintri di metât Lui de Anpi “Magrini” (che e zuiave chest an ancje jê cu lis peraulis, disint che pal avignî a son “Anpi Margini”) al è stât chest: “Il stât da la art: tramis e mapis di Comunitât ative in Cjargne”. Al è stât cjapât ad imprest il titul dal Circul di studi che al à tentât di codificâ il mont sociâl de mont cjargnele, par metilu jù intune mape digjitâl in vie di preparazion (e che e sarà presentade in Autun), dulà che “ponts fisics” e “ponts metafisics” (cheste ultime definizion e je stade sugjeride dai tecnics dal Ufici di plan de Union teritoriâl intercomunâl, UTI de Cjargne Michêl Zuliani e Patrizia Gridel) a puedin concori a definî la gjeografie des relazions e dai lûcs esistents e pussibii di une tiere vive.
Su lis pagjinis da La Patrie dal Friûl o provìn cussì a meti a fûc i contignûts dal Circul di studi “Mapis di Comunitât ative” che – partint di une gjeneriche panoramiche sui servizis di prossimitât e di domiciliaritât lizere, orientâts a dâ rispuestis aes fassis plui debilis de societât – al à volût, tal dialic dai aderents al Circul (int pardabon ative intai setôrs individuâts tal 2017, includûts “utents” e operadôrs dal Centri di salût mentâl di Tumieç), centrâ la figure dai zovins, vêrs atôrs dal divignî.
E che, dispès, a son invisibii ai voi dai “grancj”, intal tentatîf par nuie facil di fâ incuintrâ i dibisugns des comunitâts cun gnovis oportunitâts pe int di vincj agns o sù par jù, tignint cont des lôr aspirazions e invistint inte fiducie pal lôr savê fâ.
E cussì, e je daûr a vignî fûr une mape prototip di tancj colôrs, che e cjape dentri i lûcs fisics viodûts intal percors itinerant di studi (dal ristorant Pura Follia di Gjiviane al Circul La Nestre Famee di Liussûl), lis rêts impuartantis (i servizis sociâi istituzionâi par zovins e anzians e, par esempli, la Associazion des fameis de Val dal Tiliment), la rêt sociâl – interessante par plui motîfs – di Sapade/Plodn, gnove (o di gnûf) comunitât cjargnele, par rivâ a butâ jù fintremai la gjeografie dai desideris e des delusions. Une mape che e fasarà cjatâ, cun chês altris, vôs gnovis intal imagjinari cjargnel. Intuibil un pôc di chest “campionari”: servizis pai zovins (dai traspuarts di doman ai locâi publics, dai spazis co-working ai sports alternatîfs al balon), negozis multiservizis di comunitât, fragjilitâts, minorancis, margjinalitâts, lûcs par stâ cui animâi, agriculture sociâl, ocasions di viaç, lûcs di scambi intergjenerazionâl e di trasferiment dai mistîrs, abitâ coletîf, radios e spazis di autogjestion, gjeografie des iniziativis des feminis. E vie indenant, tra realtât e siums di une comunitât che e à bisugne di – e che e vûl – cressi.
Par dî che, intune comunitât ative, il presint e il futûr al è meti intes mans de int che e vîf e che e lavore in mont struments informatîfs che a sedin bogns di fâ intuî lis oportunitâts (ancje legjislativis e finanziariis), di stimolâ la fantasie dal (im)pussibil, di coneti talents dal teritori e di valorizâ iniziativis pôc visibilis.
Une sorte di esperiment relazionâl, che al sedi espuartabil in altris puescj de mont furlane e che si vierzi a cognossi esperiencis e buinis pratichis di cui che al à savût cjatâ o inventâ buinis stradis in Friûl e intal mont. ❚
Claudio Pellizzari
INCHIESTE: R/ESISTI IN MONT. Esperiencis e buinis pratichis intune mape digjitâl. Une rispueste concrete aes dibisugnis de int............
La presentazion dal “esperiment relazionâl”

robotstxt: allowed

filter: keep


text:
Vinars 14 di Setembar li dal Cine Centrâl
FriuliDoc 2012, grazie a la colaborazion dal Centri Espressions Cinematografichis, al ospite la presentazion dal dvd “La fabriche dai predis” di pre Antoni Beline.
Pai 5 agns de sô muart, La Patrie dal Friûl, Glesie Furlane e VideoTeleCarnia a àn volût memoreâlu cun chest video che al è la interviste di presentazion dal so libri che al à fat plui scjas.
Te videointerviste pre Antoni al fevele in struc dai contignûts e des motivazions che lu àn puartât a scrivi il libri omonim, ritirât subit dopo de metude in onde di cheste presentazion televisive, che in chest dvd e je te version integrâl inedite.
“La fabriche dai predis” e je un diari che al ricostruìs i agns de infanzie e dal ‘seminari di pre Antoni, puartant esperiencis diretis e riflessions intimis.
Vie pe serade di FriuliDoc, che si tignarà li dal cine Centrâl in program aes 7 di sere di vinars ai 14 di Setembar, a intervegnaran pre Roman Michelot, president de Patrie dal Friûl e amì di pre Antoni Beline; Celestino Vezzi di VideoTeleCarnia e Dree Valcic, diretôr da La Patrie dal Friûl. ■
REDAZION


text:
Benvignûts tal Grant Dizionari Bilengâl talian-furlan
Il GDBtf al è il dizionari plui complet par lemis e par profonditât descritive che vuê al è a disposizion. Al conten plui di 70.000 lemis de bande dal talian (monorematics e polirematics) riferîts a 68.000 lemis furlans.
Il Grant Dizionari Bilengâl al vûl jessi un imprest a servizi dal furlan par ducj chei che a àn voie di leilu e scrivilu in maniere corete daûr des regulis de grafie uficiâl de lenghe furlane.
Pal talian, il GDBtf al fâs riferiment al Grande Dizionario dell’Uso della Lingua Italiana di Tulio De Mauro. Pal furlan al ten cont di dutis lis oparis lessicografichis furlanis publicadis e dai criteris di insiorament dal lessic e di formazion dai neologjisims fats bogns dal OLF (Osservatori regjonâl de Lenghe e culture Furlanis).
Il Grant Dizionari Bilengâl al conten definizions, esemplis e fraseologjie.
Al pues jessi doprât cu la funzion di ricercje semplice o par fâ ricercjis plui avanzadis, ma ancje par consultâ il cuadri flessionâl dai verps o dai sostantîfs.
Il GDBtf in plui che in linie sul sît de ARLeF, si cjate ancje su CD-ROM – in distribuzion gratuite li de ARLeF – di instalâ sul computer: il program al à licence open source e al è disponibil par Linux, Macintosh e Windows.
Cun di plui, in graciis di une App, ducj i contignûts dal GDBtf si puedin consultâ in timp reâl ancje di smartphone e tablet. La App e je disponibile sedi par IoS che par Android.
Fracant sul boton “JENTRE tal Grant Dizionari Talian Furlan”
si jentre te version furlane dal sît.
Cjale il videotutorial
In chest tutorial al è pussibil imparâ in maniere semplice e svelte, pas par pas, ducj i ûs e lis potenzialitâts dal Grant Dizionari Bilengâl talian furlan su web, cd-rom e App.
Realizazion e produzion Videotutorial: ARLeF – Agjenzie Regjonâl pe Lenghe Furlane
Supuart organizatîf: CALT
Consulence: CLAAP Centri di Linguistiche Aplicade
Ripresis, editing video e post produzion: Intech srl
Vôs e presentazion: Veronica De Giorgio, Calt
Distribuzion: © ARLeF – Agjenzie Regjonâl pe Lenghe Furlane
Durade dal video: 8.53 min
Lenghe: furlan (cun sottitui par talian)
An di realizazion: 2017


text:
dimarts, d’octubre 23, 2007
Un di mancul
Grazie a ducj pai augûrs a fasin simpri plasê ;-) Vinars o ai fat l'orâl presentant un progjet e ancje se no il progjet al faseve schifo, a mancjavin tocs, no si capive nuie, a vin becât un 26, che cul 29 dal scrit mi à fat scrivi sul libret un biel 28. Pecjât che al jere un dai esams plui facii che mi mancjavin... sperin ben pai altris... la sere sin lâts a bevi alc par festegjâ, cjot in 6 il cjossul di bire di 5 litros al transilvania figo bevi cun lis canucjis... e poi un doi shots al College par finî la serade. che e jere ancje biele parcè che al gutignave, cuntun pôc di aiar, clime di friûl, che no mi displâs mai... e nuie cumò si studie il biel al è che cul aromai podi studiâ contemporaneamenti ducj i esams che o ai... parcè che a son pôcs. Comunque o soi cuasi sigûr di no iscrivimi chest an ae specialistiche, par no paiâ par di bant e parcè che al prossim an dovarès rivâ une altre riforme ... par cui se rivi a finî par Març magari o rivi ancje a scjampâ vie par un pâr di mês... bon e dopo a breve frontarai ancje i mei problemis sentimentâi... ancje se boh... mah.... soio pront? ma lu podi scuvierzi dome provant...
diumenge, d’octubre 14, 2007
22
Yau, 22. E soi rivât fin ca, a vonde ben. Al è un travuart no... doi numars compagns... :D Vevi di metimi a studiâ vuê dopodimisdì ma o ai rinunciât... a gustâ o sin lâts cun mê sûr e i mei e L. fûr in campagne a mangiâ, e o soi propi plen. îr di sere, metût sù une cenute ca, un 15 personis (capienza max, za cussì, si sta strets in coredôr e no son cjadreis...) bis di prins, salate, crostate, bire, vin (un verduç from FrIuL, il verduç al è masse bon fruts) e altris robis che ca tocje censurâ, parcè che l'iTaglie al è il paîs che al è, par cui une miarde (rispiet par le forze dell'ordine, ma se fasessin alc di seri invezit di pierdi timp a cori daûr ai zovins...). Bon insome mi soi rilassât, divertût, sintût a vonde ben, la solitudin e je a vonde lade vie. Bon, o ai spindût un pôc, però a son stâts bêçs ben spindûts....po sin lâts indevant fin das 5 a zuiâ di Monopoli, cence cjalâ l'orloi al sucêt. po ben, pecjât che vuê o ai vût di sveâmi das 10, cinc oris scjarsis di sun, difati cumò soi distrut. chê dal plan di sot e je rivade a rompi lis balis ae mieze... 00.30... sabide di sere... ce varessio di dî jo cuant che a tegnin simpri la television a un volum che mi sinti i films de me cjamare o des scjalis fûr... uff... mi àn regalât un balon di rugby par fâ cazzadis tal parc, e un pâr di cufis cun microfon, che se no vevi simpri di freâlis a cualchidun ;-) come augûrs a son rivâts plui o mancul chei che o spietavi, il prin, bon al è stât di A. Uff, o ai di cjatâ il moment just. Dopo magari mi tocjerà passâ e censurâ il blog par evitâ figuris di miarde, ma lu fasaressi vulintîr. Frêt cumò fûr, ma vuê e jere une zornade bielone. Trê mil erôrs, bah soi scazzât. o ai ancje scrit un casin...
Etichetis: informatiche, personâl, seradis
dilluns, d’octubre 08, 2007
Bologna is on fire
No, par fente, no sta brusant nuie, però plui passe il timp e plui mi acuarzi che chiste citât e je particolâr... manifestazions, bancuts in place, musiche a dut volum a ogni ore. simpri un casin pardut. ducj cuintri dal sindic, e cumò ancje jo che mi à metût i parchegjos a paiament sot cjase, e cumò, se mi capite di vê la machine, soi finût mi tocje paiâ un casin a chei bastarts dal comun... jo no sai ma cun ducj chei bêçs che si bechin cun li multis a varessin di piastrelâmi il puartin sot di cjase me di marmul..... Fin setemane, stât sù, partît joibe, che al jere il patron ca, e cuindi puint... partî une zornade prime al è dut un altri mont... varessi di fâlu plui spes... sabide di sere une biele fieste di vecjos, cun ancje une persone a cui soi interessât... ma no soi ancjemò rivât a digjilu... maledete timidise... sperin di rivâ prest.... domenie po une biele mangiade di pes, che paiave la none pal complean. E ancje il me al è dongje.... domenie o sarai plui vecjo... ben vincjedoi. i vincj a son simpri plui lontans... bon l'important al è gjoldi enjoy o carpe diem ... par Giulia, che mi dîs di cemût che fasi a sta lontan, pur jessint leât al Friûl... boh... mi soi acuart di jessi leât al friûl cuant che soi partît, come ducj i emigrants. cuant che viodis ogni stupit dì la buere, o la ploiute, o la fumate, nol è che ti samein robonis. ma po tu vâs vie, e ti scomencin a mancjâ, a viodi che dulà che tu sês no son, che la int e je divierse e fevele un talian che no si capis nuie. Par me, ducj varessi di lâ un an o ju di lì vie di cjase. tu impararessis tant, e forsit ancje ti judarès a capî cui che o sin... bon a la fin soi finût su argoments depriments ... pazience
Subscriure's a: Missatges (Atom)


text:
Liubina e jere rivade a realizȃ chel sium che al jere stȃt di so pari, di tornȃ te sȏ tiere a vivi tal so paȋs che al veve lassȃt za di vincj agns indaȗr par emigrȃ in Australie, là che al varès vȗt une possibilitȃt di lavorȃ e mantignȋ la sȏ famee.
E tornave come une cisile a cirȋ il nȋt che e veve lassȃt. Dulintor e jere une bielece di viodi, i cjamps sverdeȃts e indorȃts dal Istȃt che si slargjavin fin al cîl dal mont. E veve cuistȃt il cjasȃl e i terens che a jerin stȃts di proprietȃt de famee.
La cjase viere e jere di regolȃ dal dut e cussì ancje il zardin ator di sistemȃ.
Cumò e podeve viodi di vicin dut ce che e possedeve. E veve bisugne di lavorants, muradȏrs e marangons, ma ancje contadins par coltivȃ i cjamps pustots.
I lusivin i voi pe brame di viodi dut in lavȏr e si imagjinave za il ferment che al sarès stȃt dulintor.
I veve dȃt duncje incaric a Ivan che al jere stȃt il fraterni amì di so pari di judȃle tal procedi
dai lavȏrs, Duncje dut al filave lis e in pȏc timp e jere rivade a fȃ miracui .
– Tu ȃs fat maraveis in chest lȗc. – I diseve Ivan che le seguive in dut e a jȇ i lusivin i voi pe contentece e sodisfazion.
– Tu ȃs bisugne di un sorintendent che al fasi di supervisȏr, o clamarai Bogdan, mi pȃr la persone juste par cheste incombence, un om di pocjis peraulis ma di fats, cundiplui al à di bisugne di jessi une vore impegnȃt par no stȃ a filȃ sù pes disgraciis che i son sucedudis di resint, la sȏ femine e je muarte tal parturî la sȏ prime creature che e je lade cun Diu insiemi cun jȇ.
– Une disgrazie che lu à segnȃt tal profont cence rivȃ a rassegnȃsi.
Liubina e scoltave chȇ vicende mostrant une vere compassion e e jere restade impressionade imagjinant il grant dolȏr dal om.
Bogdan si veve presentȃt tal doman di matine buinore par vȇ dutis lis consegnis dal so incaric, Liubina i veve slungjȃt la man, une man frede cuasi cence vite che a Liubina i veve fat vignȋ i sgrisui. Lu veve clamȃt par compagnȃle par comissions che e doveve fȃ, intant che al vuidave cidin jȇ imbastive un discors par judȃlu a liberȃsi di chel pȇs che al puartave te anime.
– No si pol tignȋ dut dentri cence vȇ cualchidun cun cui confidȃsi. – I veve dit jȇ.
Ma lui i rispuindeve: – No ai plui nissun cun cui sfogȃmi, cun cui aio di confidȃmi?
– Cun me par esempli. Tu sarȃs plui solevȃt se tu rivarȃs a liberȃ la tȏ pene e no tignȋle dute dentri.
Lui le cjalave come se le viodès pe prime volte e al veve scomençȃt a contȃ: – Intune gnot teribile o ai pierdȗt dut, la mȇ amade Miriam e Julius, il frut che a vevin tant desiderȃt.
Liubina lu scoltave cun atenzion e voleve cjatȃ lis peraulis justis, ma no i vignivin e stave cidine ma si viodeve la espression di conturbance e comprension e i diseve dome: – A voltis la vite nus met devant a provis teribilis, al è cuasi impensabil e cuintri nature pierdi un fi e sorevivi a lui, ma no esist disperazion cence sperance, la sperance di cjatȃ la fuarce e il coragjo di continuȃ a lotȃ e vivi al di là di dut.
Bogdan al continuave: – O ai simpri desiderȃt di vȇ une biele famee cun trê o cuatri fruts almancul, ma mi bastave ancje dome lui, une creature che e ves bisugne di me, une famee di amȃ e di jessi amȃt.
Intant che al fevelave al moveve il cjȃf cui cjavei neris che i colavin te muse intun mȗt di torment di riviel cuintri dut.
Liubina i diseve: – Tu ȃs dit che tu desideravis dome chel e ti parial nuie? Al è il massim di ce che la vite e pues regalȃnus, il regâl plui grant “l’amȏr” di dȃ e di ricevi, ma nol è nuie scontȃt e par dibant.
E je e pensave ancje al so sium che si sfantave tal timp, chel di jessi mari, l’orloi biologjic no i lassave tant di sperȃ.
Tal indoman Bogdan e veve clamȃt un pȃr di lavorants par sistemȃ il zardin de vecje dimore là che Liubina e jere lade a stȃ: la jerbe e jere cressude salvadie e dut al jere di sistemȃ. Jȇ e jere entusiaste dai risultȃts che si viodevin in pȏc timp. Il zardin al jere une maravee di viodi e Liubina cuant che lu mirave i pareve che lis rosis a fossin a coronȃ un moment di svolte par jȇ e par lui e si imagjinave lȏr doi insiemi, an daȗr an, in chel zardin.
di Egle Taverna


text:
Sebastiano Crivellaro al à pontât dut sul rapuart cul teritori,
cirint lis sinergjiis cu la microeconomie locâl
In France ju clamin ancje oresins dal formadi, ma Sebastiano Crivellaro al à miôr nomenâsi “badant” di piecis di çuç di malghe, che al cure cul amôr e cu la atenzion di un pari fin a puartâlis al grât just di madressiment. «Fâ l’afinadôr al è un pôc come fâ l’educadôr. A fâ fîs, di fat, a son ducj bogns, ma cressiju e je dute une altre robe. Jo o puarti i miei formadis ae etât madure e o stoi ben atent che no mi deventedin bintars».
Un mistîr che al è nassût scuasit di une epifanie, une dì che, vignût a cjatâ i siei te cjase di Sauris, al è stât cjapât pe gole dal savôr di un formadi locâl che il pari al veve comprât e lassât in bande a invecjâ. Pe prime robe, però, al è restât striât dal paîs e de sô comunitât, tant di decidi di molâ dut e di trasferîsi li, lant daûr de sielte dai gjenitôrs, padoans che però, une volte rivâts ae pension, a àn pensât di comprâ un stali di meti a puest e di fâlu deventâ il lôr nît e ancje un B&B. Di li e je nassude ancje la decision di cjatâ un lavôr che al fos peât al teritori e che lu valorizàs. Parcè no butâsi su la stagjonadure dal formadi, inalore, viodût che sedi Sebastiano che il pari a vevin lavorât tal setôr alimentâr (lui ta chel de panificazion, il pai ta chel dal vueli di ulive)? Intun prin moment, al è facil nasâlu, la int di li no ur à abadât masse e, anzit, plui di cualchidun si à domandât ce che chel zovin rivât di difûr al pensave di cumbinâ. Ben planc, però, cualchidun al à tacât a infidâsi, e il fantat, che in chê volte al veve a pene trente agns, in gracie di sacrifici, passion e indurance, al è rivât a concuistâsi la colaborazion e ancje l’afiet de comunitât interie. «O vin tacât dal nuie, provant e sperimentant di autodidats. Al inizi o vendevi i miei prodots tes buteghis specializadis ator pe Italie, a Milan, Turin, Gjenue… Cuindis agns indaûr al sarès stât impussibil pensâ a di un marcjât interni in regjon. Cumò, par fortune, lis robis a son cambiadis une vore: o vin un biel zîr di ristorants, locâi e buteghis ator pal Friûl, par esempli la buteghe di alimentârs Tomadini di Cormons, che o vin une buine intese».
E lis sôs piecis a son pardabon golosets unics, stant che a vegnin lassadis a stagjonâ intun stali a Lateis, a 1370 metris sul nivel dal mâr, un dai ponts di afinadure plui alts in dute Italie. Il çuç, par altri, al ven des malghis de zone e al è fat cun lat crût, no pasteurizât. «Jo o lavori cuntune materie che e je vive e duncje delicade e in continue evoluzion. Su 10 piecis che si prove a puartâ a une stagjonadure di 2 agns, par esempli, dome 3 a rivin ae fin dal percors, chês altris a àn di jessi consumadis prime».
Sebastiano al à pontât dut sul rapuart cul teritori, tiessint relazions cu la comunitât e cirint lis sinergjiis cu la microeconomie locâl. «Di doi agns o fâs ancje il formadi afinât te bire, che nol esisteve in Friûl. O ai pensât al “Ubriaco”, chel metût sot de trape, e viodût che culì si prodûs la bire Zahre mi à someade une sielte naturâl. Te stesse maniere, al è nassût ancje il formadi ae cjanaipe, altri ingredient doprât de birarie. Une specialitât peade a Sauris al è ancje il Greiser Khase, che si fâs metint la piece sot di une misture di jerbis che a vegnin dopradis di une aziende dal puest par fâ tisanis».
Un lavôr dûr, duncje, li che no si finìs mai di imparâ e che nol lasse timp par poiâsi, ma che se puartât indenant cu la filosofie juste al da ancje sodisfazions e al stice a lâ indenant cun entusiasim. «O ai passât i prins 10 agns a spudâ balins, ma cumò o cjapi sù ce che o ai semenât tal timp. Bisugne lâ indenant su chest troi, che al è ancjemò dut di rive sù: si à di pontâ a miorâsi di continui, cun rispiet dal prodot e atenzion pal client. Il nestri biliet di visite a saran simpri serietât, professionalitât e cualitât».❚
Serena Fogolini
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Baldassarre Marradas al jere il vice comandant dal esercit austriac, parsore di lui al jere dome il Gjenerâl Adam Von Trautmannsdorf, veteran de Vuere des Flandris. Chest comandant spagnûl, che al sarès deventât un dai plui impuartants comandants de Vuere dai Trente Agns, nol sopuartave plui lis azions dai cavalîrs de Patrie dal Friûl che a olsavin resisti ai [...]
Tag: Luca Bagnarol
Rizart di Strassolt al è cetant preocupât par la iniziative di Denêl Francol che al è lât fûr di Grediscje, cun i siei soldâts, par fâ dai furniments intai cjamps ator de fuartece. Cuant che al viôt rivâ i cavalîrs cun arcabûs vuidâts da Denêl Antoniins al berle plui che al po al Francol di tornâ dentri dai mûrs ma [...]


text:
Il Reditometri, o aciertament sintetic di gjenar indutîf, al è il strument che midiant di chel il Fisc al pues stimâ il redit presumût di une persone, su la fonde des spesis che cheste e à fat, midiant di une schirie di indiçs fissâts a priori.
I indiçs doprâts a son coeficients peâts ae “classe” assegnade al contribuent, su la fonde di trê carateristichis:
• composizion familiâr (singui, cubiis cun o cence fîs, monoparentâi);
• etât (fin a 35 agns; 35-64 agns; plui di 65 agns);
• aree gjeografiche (Nord, Centri, Sud).
La moltiplicazion des spesis pai coeficients e puarte ae determinazion dal redit presumût.
Tra lis spesis controladis, no son dome bens di lus tant che avions, yachts o zoiei, ma ancje spesis comuns tant che il paiament dai asîi nît o di masters universitaris, abonaments ae pay tv o donazions in beneficence. Duncje, dut chel che al puedi meti a lûs une discrepance tra chel che si declare e il propri tenôr di vite.
Lis spesis controladis a saran chês ciertis, che a risultin ae Anagrafe tributarie a non dal contribuent o di familiârs fiscalmentri a caric. Par esempli, si dopraran lis spesis segnadis dal stes contribuent te declarazion dai redits, ma si fasaran ancje “suposizions” di spesis, doprant elements sigûrs presints in Anagrafe tributarie, tant che potence des machinis, lungjece des barcjis e altris parametris rigjavâts par esempli di analisis dai operadôrs che a partegnin ai setôrs economics.
Il reditometri al esist za dal 1973; tal 2010 al jere stât potenziât e dal prin di Avost dal 2013 al à vude une gnove modifiche.
L’obietîf al è chel di cjatâ fûr lis situazions plui eclatantis, evitant azions “opressivis”.
L’aciertament sintetic al scate dome cuant che il redit complessîf aciertabil (redit presumût) al risulte superiôr di almancul il 20% a pet di chel declarât (te version precedente dal reditometri, chê percentuâl e jere dal 25%).
Ce fâ se e rive la letare dal fisc?
Il control basât sul gnûf reditometri si aplicarà tacant dal an di impueste 2009, duncje dal Model Unic o dal 730 dal 2010, e si fonde su dôs fasis.
La prime fase e je costituide propit de spedizion dal cuistionari cun dentri l’invît a furnî justificazions su lis incongruencis cjatadis dai uficis de Agjenzie des Jentradis.
Il contribuent che al ricêf il cuistionari al à 15 dîs di timp de date di notifiche par rispuindi ae Agjenzie des Jentradis (si pues dut câs domandâ une proroghe dal tiermin di consegne cun richieste motivade al funzionari indicât tal at).
Se il contribuent al da une buine rispueste par convinci il fisc de coretece dal propri redit, il control al pues sierâsi dal moment cu la archiviazion dal procediment.
La seconde fase e je costituide dal aciertament vêr e propri. Se lis justificazions dadis dal contribuent no saran stimadis buinis dal Fisc, di fat si instaurarà un vêr e propri contraditori cu la cuantificazion dal plui alt redit aciertabil e des plui altis impuestis, e la propueste di adesion/paiament.
In fase di contraditori, i spiete al contribuent di furnî la prove che lis spesis sostignudis tal periodi di impueste a son stadis finanziadis cun redits diviers di chei che si à o cun redits legalmentri escludûts de formazion de base imponibile.
Al sarà ancje pussibil dimostrâ che lis spesis ciertis atribuidis a àn un totâl diviers o che a son stadis sostignudis di altris sogjets.
I contribuents a puedin prevignî i efiets dal reditometri doprant “Redditest”, un software de Agjenzie des Jentradis che al covente par discuvierzi se il propri tenôr di vite al è coerent cun chel che al è stât declarât al Fisc. Il Redditest al è dal dut anonim e si cjate sul sît de Agjenzie des Jentradis. ❚
Mariannina Rocco
Responsabile fiscâl dal CAF CISL di Udin


text:
Pe Slovenie il 2008 nol è dome l’an de presidence de Union europeane (prin paîs dal vieli bloc comunist a vê cheste incarghe fintremai ai 30 di Jugn) o chel des elezions politichis che si davuelzaran cheste Sierade. Il 2008 al è ancje l’an dal 500esim aniversari de nassite di Primož Trubar, il pari de lenghe e de leterature slovene, l’autôr dal prin libri stampât par sloven tal 1550. Trubar, prime sacerdot catolic po pastôr luteran, al voltà ancje il Gnûf Testament te sô lenghe, permetint cussì ai Slovens di podê lei par lôr cont i tescj sacris.
Nassût ai 9 di Jugn dal 1508 a Rašcˇica pri Turjaku (in dì di vuê tal comun di Velike Lašcˇe, piçul vilaç a misdì di Lubiane in chê volte sot dal Imperi dai Asburcs), tal 1520 al tacà scuele a Rijeka-Flum; un an plui tart al lè a Salisburc li che al incuintrà pe prime volte lis ideis de Riforme luterane. Tal 1524 al rivà a Triest e al cognossè lis ideis di Calvin e i scrits di Erasm di Rotterdam. Jenfri il 1528 e il 1529 si cjate a Viene, di dulà che al torne a Triest par colpe de menace de invasion dai Turcs. Tal 1530 al ven fat predi e al tache a difondi lis gnovis ideis dal Luteranisim.
Tal ’35 lu cjatìn predi a Lubiane te catedrâl di Sant Nicule, di dulà che, cinc agns plui tart, al ven parât vie dal guviernadôr de Carniole simpri par colpe des sôs ideis religjosis. Tal 1547 al rive a scjampâ al arest, il 1548 al è invecit l’an dal svolt de sô vite: Trubar al ven scomunicât, i ven improibît di esercitâ funzions religjosis e i vegnin secuestrâts ducj i siei bens, soredut libris. Al scjampe in Gjermanie a Norimberghe, si convertis al protestantesim e al tache a predicjâ. Tal ’49 si maride cuntune slovene di Kranj, tal 1550 a Tübingen in Gjermanie al burìs fûr i prins libris scrits par sloven cu l’alfabet glagolitic: Abecedarium (Abecedari) e Catechismus (Catechisim). Il 1555 al viodè la publicazion dai doi volums in letaris latinis, cun di plui a jessirin altris dôs oparis, Ta evangeli svetiga Matevža (Vanzeli di Sant Mateu), Ena molitov (Une preiere). Trubar, che za di un pieç al à capît la impuartance de cjarte stampade par difondi lis ideis dal Protestantesim, no si ferme: tal 1557 al ven fûr Ta prvi dejl tiga noviga testamenta (La prime part dal Gnûf Testament). La sô ativitât si indrece no dome viers la traduzion di oparis religjosis ma ancje viers la scriture di volums, simpri di argoments religjos.
Tal 1561 Trubar al torne inte Carniole; l’an dopo al ven nomenât sovrintendent de comunitât protestante di Lubiane. Tal 1565 al ven parât vie di gnûf e al scuen trasferîsi in Gjermanie a Derendingen, dongje Tübingen; dopo doi agns, però, al torne inte Carniole di scuindon par cuistâ informazions sul Islam di bande di Turcs fats prisonîrs. Podopo, al à mût di scrivi trê libris: Ta celi katehismus (L’intîr Catechisim), Svetiga Pavla listuve (Letaris di Sant Pauli) e un libri di imnis. Tal 1582 la traduzion par sloven dal Gnûf Testament: Ta celi novi Testament (L’intîr Gnûf Testament). Ai 29 di Jugn dal 1586, a 78 agns, Trubar al mûr: al ven sepulît cun ducj i onôrs a Derendingen. Nûf agns plui tart il fi Felicijan al fâs publicâ l’ultin libri di so pari, la traduzion di une opare di Lutero, Hišne postile (Esegesi di cjase).
In dut, Trubar al à scrit uns 25 libris par sloven; par memoreâ la sô figure in Slovenie si son bielzà davueltis e si davuelzaran inmò par dute la seconde metât di chest an une schirie di manifestazions, tant che mostris, cunvignis e concierts. Di lâ a visitâ la cjase li che al nassè Trubar tal comun di Velike Lašcˇe e ancje la mostre a lui dedicade tal Museu nazionâl a Lubiane.
Cun di plui, daspò la jentrade de Slovenie te zone de valude uniche europeane tal Zenâr dal 2007, la monede di un euro e je stade dedicade a Trubar: sul daûr difat al è il so ritrat. Chest an la Bancje centrâl slovene, pai 500 agns de sô nassite, e à fat jessi une monede di doi euros cul ritrat di Trubar di profîl sul daûr. Il pastôr luteran al jere ancje su la vecje banconote di 10 talars, e poc timp indaûr al è vignût fûr un bol a lui dedicât (viôt ilustrazions te pagjine).
Par savêndi di plui su Trubar e i apontaments a lui dedicâts al è ancje un sît Internet par sloven e par ingles: www.trubar2008.si.
____________________________________________________
Trubar memoreât ancje in Friûl
Ai 11 di Mai stâts, li dal cjastiel di Rubie dongje Savogne dal Lusinç-Sovodnje ob Socˇi, al è stât screât un bust in bronç di Trubar par onorâ l’innomenât inteletuâl sloven. La iniziative, promovude dai propietaris dal fuart cu la poie des organizazions e des associazions de minorance slovene, e à volût testemoneâ la figure dal pastôr luteran, che tal cjastiel di Rubie al predicjà tal Novembar dal 1563 fevelant par sloven, talian e todesc. Tal so intervent, il professôr di lenghe e leterature slovene ae Universitât di Triest e ae Sapience di Rome Miran Košuta al à sotliniât la multiculturalitât e il plurilenghisim di Trubar e la sô volontât di cirî simpri il dialic. Presints ae scree dal bust ancje il sindic di Savogne-Sovodnje Marko Petejan, il president de Provincie di Gurize Enrico Gherghetta e la neo senadore dal Pd Tamara Blažina.
In Slovenie al cres il numar ai muarts sul puest di vore
Il probleme dai muarts sui puescj di vore al è cetant sintût no dome in Friûl ma ancje in Slovenie. L’an passât a pierdi la vite intant che a lavoravin a son stâts in 29 di lôr, il numar plui alt di dîs agns in ca. Cheste tindince a cressi (tal 2004 i muarts a jerin stâts “dome” 13) e preocupe une vore il guvier di Lubiane, che al vûl ridusi il numar dai incidents dal 25% dentri dai prossims cuatri agns. Il setôr li che a capitin plui infortunis (adiriture la metât) al è chel de edilizie, stant che lis normis di prevenzion a vegnin rispietadis pôc e nuie.


text:
Prime di lâ in pension, gno pari al faseve il miedi, e al lavorave un grum. Jessint furlan, naturalmentri, al lavore un grum ancje cumò che al è in pension, ma no sin chi a fevelâ di chel.
Lu ai simpri viodût strac ae fin de zornade, e no capivi masse ce fadie che e fos a fâ visitis e a prescrivi medisinis. La veretât e je che jessi miedi, in Friûl, a vûl dî bataiâ, prime che cu lis malatiis, ancje cui malâts.
Prin di dut, bisugne tignî a ments cuâl che al è il passetimp preferît di ducj i furlans: fâ dut di bessôi. Prime di clamâ un eletricist, il furlan al prove a mateâ cui fîi; prime di clamâ un marangon, al prove a mateâ cu la see e cul martiel; prime di clamâ il zardinîr, al matee cul falcet. E cussì, naturalmentri, prime di clamâ il miedi il furlan al matee cun medisinis e jerbis fin che no si rint cont che al à propite bisugne dal dotôr. E cun dut chel mateâ cun fîi, seis, martiei e falcets, al è clâr che il dotôr al covente avonde dispès.
Dut câs, e je une seconde carateristiche dai furlans che e fâs deventâ dificil il mistîr di miedi: no si lamentin mai di nuie. Duncje, ancje par chel, a van dal miedi cuant che la malatie e je bielzà lade indevant, e cuant che a rivin tal ambulatori no facilitin lis robis.
Provait a imagjinâ: «Alore, siorute, i fasial mâl se o frachi chi?»
«Ma no, no: no pues lamentâmi.»
«E chi?»
«No, che nol stedi a disturbâsi, dotôr, nol va tant mâl».
O capirês ancje voaltris che fâ une diagnosi al devente dificil come lâ al stadi a Udin cence cjapâ la ploie.
Cence fevelâ di trop sparagnins che a son:
«Siôr, che mi disi Trentetrê»
«Trenteun vadial ben istès?»
Dut câs, un bon dotôr al è usât a chestis robis e al rive distès a fâ la sô prescrizion pe cure. Ma al è propite in chel moment che e scomence la part plui dificile di dutis: fâsi scoltâ.
Si, parcè che la robe plui strambe, tal rapuart di un furlan cul so miedi, e je chê: la ribelion. Propite cussì: il furlan, cussì usât a ubidî ae leç e ae autoritât, improvisementri, devant dal miedi si ribele e al decît di no lâ daûr dai siei conseis.
Al è scuasit matematic, al sucêt tal novante par cent des malatiis. O almancul in dutis chês che, par vuarî, e covente «une setemane di ripôs assolût».
BETE DI SPERE
ATUALITÂT – AI 32 DI MAI. Ise plui dificile la diagnosi o la cure?............
Prime di lâ in pension, gno pari al faseve il miedi, e al lavorave un grum. Jessint furlan, naturalmentri, al lavore un grum ancje cumò che al è in pension, ma no sin chi a fevelâ di chel.


text:
E torne fûr salde, massime intai ultins timps, la gole mate di une vore di lôr di voltâ par talian ce che pre Toni al à pensât, volût e scrit par furlan.
Il rimpin che si tire in bal par solit al è: “pre Toni al à scrit robis tant impuartantis che nol è just che a vegnin a cognossilis dome chei che a capissin il furlan (che a son masse pôcs, lu savìn), ma al covente che al vegni let di ducj chei che il talian lu san, ma il furlan no”.
Metude cussì, si scugnarès ancje dâur reson: rivâ adore di slargjâ il ‘pinsîr’ di pre Toni a plui int che si pues e sarès une robe meretorie, e sante. In teorie. Però jo o fâs cheste riflession: “Ma pre Toni, no jerial in stât di scrivi daurman lui par talian? E se la rispueste e je, e e scuen sei sì – e ancje intun talian splendit, par sigûr miei che no tancj talianons – ma no lu à fat, al è il câs di domandâsi parcè.” A1 è chi che la cuistion e devente delicade e grivie e, stant che no si pues domandâjal, al tocje di resonâi sore.
Ognidun al varà la sô rispueste: jo o cîr, cu la umiltât che e covente, di pandi la mê, e o dîs che al è saltât fûr dal ‘seminari dulà che i vevin imponût di fevelâ dome par talian, improibît di fevelâ par furlan, la sô e nestre lenghe: al è evident che a lui cheste imposizion i à parût falade, par no dî selerade, cuintri de identitât dal so popul e cuintri de incjarnazion de religjon inte sô e nestre culture e lenghe, che lui al viodeve che e jere daûr a lâ sù pai stecs. Cussì al varà pensât ben che inte sô vite e vore di om, di predi e di mestri al varès vût di fâ alc di ce che al jere in stât di fâ par fâi cuintri a di cheste ande suicidiarie, imponude dal Stât Italie, e che ancje la Glesie di un pieç i leve daûr. Ve mo che di cuant che al à fat cheste pensade al à tacât a cirî di meti rimiedi, cjamantsi di une grande responsabilitât personâl, biel che i sarès stât cetant plui facil talianâ come dibot ducj e ubidî a lis autoritâts dal Stât e de Glesie, impen di lâ in tichignis tant cun chel che cun chê altre. Si à tratât di une sielte personâl che i à costât no pôc e che, come par ogni robe considerade “superiôr”, se je cjamade cun tante fuarce morâl e dignitât.
“Sì, ma parcè aial fat un tant?”. Pre Toni, cu la sô no comune inteligjence, sensibilitât e amôr pe sô tiere e pal so popul e lenghe al varà pensât: “o ai di fâ alc par solevâ cheste int che e je daûr a butâ vie cence nissun rispiet la sô identitât linguistiche, o vuei dâi une man par che e puedi mendâsi, e la robe che jo o soi in stât di fâ al pues sei juste il gno compuartament personâl inte gjestion de religjon, stant che o soi ancje predi; tant che mestri di scuele, e tant che scritôr, stant che mi cjati a vê biei talents par scrivi. E il dut o vuei fâlu massime doprant la nestre lenghe, par che il gno popul al vedi di vê gust de sô culture ancestrâl, che Stât e Glesie i àn di masse timp fat dispreseâ”.
E pre Toni alore si à metût a dî e a scrivi robis impuartantonis in chê lenghe, par che il popul al ves vût gust di svicinâsi a jê cun gole, ancje se cun fadie, stant l’analfabetisim che al è stât tignût de scuele taliane, che i à fat parfin odeâ la sô lenghe naturâl. Partant, pre Toni al è ancjemò di just che si pandi cun chê lenghe, par vie che il so popul nol è saltât fûr di chê vuate culturâl e al covente che al seguiti, leìntlu, a imparâ la sô lenghe, a bevi la sô peraule, cun chê sô aghe cree, come che lui tant al bramave.
Lis mês conclusions a son il risultât di un sintî dut personâl, che al diven ancje di chel pôc che o soi stât in stât di cognossi pre Toni. Insume, o voi a interpretâ i fats daûr di ce che mi pâr di vê olmât inte vite di chel Om e de sô grande vore culturâl, religjose e leterarie, che a jerin un dutun.
Di Rem Spicemei, parochian di pre Toni
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
«Va vilote puartade dal vint» e je une “comedie musicâl furlane in doi ats e trê cuadris” – cemût che al sclarìs il sottitul – che e rive in Patrie vinars ai 30 di Mai aes 20.45 lì dal Teatri Gnûf «Giovanni da Udine» pe sô prime rapresentazion integrâl europeane. La opare dal mestri Rodolfo Kubik, prodote dal grup folkloristic “Chino Ermacora” di Tarcint, e conte la storie di une famee furlane in Americhe e e fevele di emigrazion e di amôr cu la gracie des vilotis e dai cjantis popolârs de Argentine. La fuarce dal spetacul si cjate propit inte capacitât dal autôr di meti adun lis melodiis des vilotis di chenti cui ritmis argjentins, il dut graziis a lis regulis armonichis de dodecafonie, dulà che il popolâr si messede benon al cult. Ma cui jerial Rodolfo Kubik? No ducj lu cognossin in Friûl (un motîf di plui par lâ a viodi il spetacul), ma famôs in Argjentine, al nas a Pule tal 1901. Il pari, Guglielmo, al è un venit di origjin ceche (di chi il cognom) e la mari, Giovanna Calligaris, e je di Roncjis di Monfalcon. Tal 1917, co al à a pene 16 agns, al insegne oboe, flaut e clarinet intal cjamp sfolâts di Wagna, in Stirie. Tal 1919 si iscrîf al Conservatori «Tartini» di Triest sot la vuide dal mestri Antonio Illersberg. Tal 1923 al va a Viene, dulà che al finìs di studiâ, al impare la dodecafonie e al studie con personalitâts famosis come Arnold Schœnberg. Al torne duncje in Friûl par fâ e insegnâ musiche ma, a cause de situazion politiche, tal 1927, a 26 agns, si trasferìs in Argjentine, dulà che al passarà la sô vite. Chi di nô la opare «Va vilote puartade dal vint» e je stade za proponude plui voltis, ma simpri in forme antologjiche, ven a stâi puartant in sene dome cualchi toc selezionât. In cheste ocasion, il sfuarc di alestiment inte sô interece al è une vore impuartant: a son 14 cjantants soliscj, 8 ators, 8 danzadôrs, 70 coriscj, 18 etnodanzadôrs, 50 orchestrâi, e 12 tecnics, plui o mancul dusinte personis in dut. A sunin la orchestre «I Sinfonici del Friuli Venezia Giulia» e i maestris dal «Konservatorij za Glasbo & Balet» di Ljubljana. Il diretôr di orchestre al è il belunês Fabrizio Da Ros e il regjist il roman Gianmaria Romagnoli. Apontament duncje a fin dal mês, fasintnus puartâ vie lontan cul vint cu la stesse lizerece e fuarce de vilote traspuartade pal mont insiemit cu lis comunitâts furlanis. ❚
Natascia Gargano
MUSICHE. La opare dal mestri Rodolfo Kubik pe prime volte in seneNatascia Gargano
«Va vilote puartade dal vint» e je une “comedie musicâl furlane in doi ats e trê cuadris” – cemût che al sclarìs il sottitul – che e rive in Patrie vinars ai 30 di Mai aes 20.45 lì dal Teatri Gnûf «Giovanni da Udine» pe sô prime rapresentazion integrâl europeane. La opare dal mestri Rodolfo Kubik, prodote dal grup folkloristic “Chino Ermacora” di Tarcint, e conte la storie di une famee furlane in Americhe e e fevele di emigrazion e di amôr cu la gracie des vilotis e dai cjantis popolârs de Argentine. La fuarce dal spetacul si cjate propit inte capacitât dal autôr di meti adun lis melodiis des vilotis di chenti cui ritmis argjentins, il dut graziis a lis regulis armonichis de dodecafonie, dulà che il popolâr si messede benon al cult. Ma cui jerial Rodolfo Kubik? No ducj lu cognossin in Friûl (un motîf di plui par lâ a viodi il spetacul), ma famôs in Argjentine, al nas a Pule tal 1901. Il pari, Guglielmo, al è un venit di origjin ceche (di chi il cognom) e la mari, Giovanna Calligaris, e je di Roncjis di Monfalcon. Tal 1917, co al à a pene 16 agns, al insegne oboe, flaut e clarinet intal cjamp sfolâts di Wagna, in Stirie. Tal 1919 si iscrîf al Conservatori «Tartini» di Triest sot la vuide dal mestri Antonio Illersberg. Tal 1923 al va a Viene, dulà che al finìs di studiâ, al impare la dodecafonie e al studie con personalitâts famosis come Arnold Schœnberg. Al torne duncje in Friûl par fâ e insegnâ musiche ma, a cause de situazion politiche, tal 1927, a 26 agns, si trasferìs in Argjentine, dulà che al passarà la sô vite. Chi di nô la opare «Va vilote puartade dal vint» e je stade za proponude plui voltis, ma simpri in forme antologjiche, ven a stâi puartant in sene dome cualchi toc selezionât. In cheste ocasion, il sfuarc di alestiment inte sô interece al è une vore impuartant: a son 14 cjantants soliscj, 8 ators, 8 danzadôrs, 70 coriscj, 18 etnodanzadôrs, 50 orchestrâi, e 12 tecnics, plui o mancul dusinte personis in dut. A sunin la orchestre «I Sinfonici del Friuli Venezia Giulia» e i maestris dal «Konservatorij za Glasbo & Balet» di Ljubljana. Il diretôr di orchestre al è il belunês Fabrizio Da Ros e il regjist il roman Gianmaria Romagnoli. Apontament duncje a fin dal mês, fasintnus puartâ vie lontan cul vint cu la stesse lizerece e fuarce de vilote traspuartade pal mont insiemit cu lis comunitâts furlanis. ❚


text:
Un gnûf libri, burît fûr di Ctrl Magazine, al conte la realtât di cinc minorancis: walser, tabarchine, arbëreshë, grico e ocitane. Interviste al coordenadôr dal progjet Nicola Feninno
«O stin lant al mancul» o, par dîle cul titul origjinari, «Stiamo scomparendo – Viaggio nell’Italia in minoranza». Al è, cun di fat, chest il titul di un libri burît fûr di pôc di Ctrl Magazine, une realtât de Lombardie che, ancje in gracie di cheste operazion, e à cjatât gnovis energjiis e consens pai siei reportages naratîfs e fotografics.
Ctrl Magazine no je une realtât editoriâl che si ocupe tal specific di lenghis e di culturis mancul pandudis, ma e je une ativitât editoriâl che e crôt che «a esistin
realtâts fûr dai radars che a meretin di jessi contadis». La publicazion e je stade presentade ai 8 di Lui a Stazione Topolò. Nicola Feninno al è il coordenadôr dal progjet, diretôr dal Magazine e un dai cinc autôrs che a àn contât ancjetantis minorancis.
__
Diretôr Feninno, prin di dut, cheste operazion fate di un mieç di comunicazion che o podaressin dî gjeneralist pai argoments tratâts, ce acet aie vût tal vuestri public?
«Un grum bon. Anzit, parsore di ogni spiete. A son stadis tantis lis domandis par vê une copie dal libri, ma ancje nus stant rivant cetantis segnalazions e storiis di int che e fâs part di altris minorancis e che e à voie di fâ savê che e esist e che e à alc di contâ e di condividi».
__
Voaltris o vês contade la realtât di cinc minorancis: walser, tabarchine, arbëreshë, grico, ocitane. Il titul dut câs al fâs vignî i sgrisui. Pardabon sono realtâts che a van sfantantsi?
«Il titul al à volût jessi une provocazion. O sin partîts par chest viaç dopo di une riflession in redazion sburtade dai studis dal linguist inglês David Crystal, che al à calcolât che ogni 14 dîs tal mont e mûr une lenghe e che tai ultins 500 agns o vin pierdût sù par jù la metât des lenghis che i oms a fevelavin. Cun di plui, i 70 agns de Costituzion nus àn stiçât une riflession su la aplicazion dal articul 6 de Cjarte costituzionâl, dulà che la tutele des minorancis e cjape fonde».
__
Ce vêso cjatât tal vuestri viaç?
«Tal gjavâ fûr lis cinc minorancis di contâ o vin intindût di vê posizions diferentis dal pont di viste gjeografic – di sot dal Monte Rosa fintremai in Pulie o a Sud de Sardegne – e dal pont di viste de vivarositât des lenghis e des minorancis. Duncje, o vin cjatât realtâts un grum diferentis: dai dome doi-trê mil di lôr che aromai a fevelin grico tal Salent, dissendents dai grêcs che a rivarin alì za fa secui, ai fruts e fantats che a àn puartât il tabarchin – un gjenovês antigon – fintremai su Facebook e a scuele, ancje se cheste no je une minorance ricognossude cu la leç statâl 482/99».
__
Letôrs incuriosîts, une operazion che e à fat scjas, minorancis ognidune che e fronte il presint in mût diferent… Se o vessis di tirâ une conclusion gjenerâl di chest vuestri reportage, vivût tal concret e no gjavant fûr lis informazions dai libris, cuale saressie?
«O vin sintût une grande bisugne di pontâ i rifletôrs su chestis minorancis; o vin cjatât un grant sens di partignince, sedi tes minorancis che o vin contadis, sedi in chês che si son fatis indevant par presentâ la lôr realtât. Ce che però nus pâr, al è che e coventarès une rêt moderne che e fos gjestide benon par puartâ cheste “Italie in minorance” ae atenzion continue dai media e de politiche».
__
Jenfri lis lenghis e lis identitâts che o vês scrutinât no son il furlan e i furlans. Pensaiso che cheste publicazion e podarès vê ancje un secont volum slargjât a altris minorancis?
«E sarès une robe bielone e la nestre disponibilitât e je, ancje pal acet che il prin volum al à vût. Dal Friûl, par altri, nus son rivadis un grum di atenzion e di segnalazions su furlan e rosean, in particolâr. Starìn a viodi. Intant o vin cjapât cun grant interès la partecipazion a Stazione Topolò, un mût par scomençâ a cognossi di dongje la realtât». ❚
Antonella Lanfrit
«E covente une rêt moderne par puartâ la “Italie in minorance” ae atenzion continue dai media e de politiche»............
Un gnûf libri, burît fûr di Ctrl Magazine, al conte la realtât di cinc minorancis: walser, tabarchine, arbëreshë, grico e ocitane. Interviste al coordenadôr dal progjet Nicola Feninno


text:
Ai 6 di Avost, tune biele suaze di fieste e di cjants, te Plêf Mari de Cjargne si è tignude la seconde edizion dal Premi “Baston di San Pieri di Cjargne”. La iniziative e je partide tal 2014 de Arciconfraternite dal Spirt Sant Pieres vives; par dâ public ricognossiment a personis o a grups di personis che si son metudis in lûs pal lôr impegn spirituâl, culturâl e artistic, sociâl e umanitari, ispirât a valôrs cristians, al servizi de societât umane e de comunitât cjargnele in particolâr.
Il Baston di San Pieri al è il simbul di un cjaminâ tal troi dal Vanzeli e dal progrès spirituâl e civîl de umanitât (il premi, di fat, al ven dât a une persone che e presente une vite di esempli secont il Vanzeli e che e opare pal ben de societât).
La fraterne e je une istituzion che e à par finalitât la promozion di une caritât spirituâl, culturâl e sociâl pal popul di Diu e par ducj, e e cure ancje la conservazion e la protezion de Plêf Mari di Sant Pieri.
La Zurie formade da Bons. Pietro Brollo, Antonio Martini (ex president dal Consei Regjonâl), Battista Molinari (sindic di Zui), Bons. Giordano Cracina (prevost di Zui) e Renato Cracina (gjornalist) e à sielt lis personis di premiâ: Sûr Maria Luisa Candotti, Marco Marra e Paolo Agostinis.
A lôr ur è stât consegnât il Baston di San Pieri, la figure dal sant in len intaiât suntun mani di vilût di colôr zâl pal cjamp spirituâl, blu par chel culturâl e ros par chel sociâl, e une pergamene scrite a man cu la motivazion personâl di assegnazion. Tal cjamp spirituâl a Sûr Maria Luisa Candotti di Fors Disore: «Lant daûr aes olmis dal Sant Antonio Maria Gianelli, e à dedicade la vite interie ai fruts cjargnei e no dome dant fûr cence sparagnâsi timp, afiet, atenzion, disponibilitât, comprension, metint cûr e passion tal spirt plui gjenuin che si supe dal Vanzeli».
Tal cjamp culturâl e artistic a Marco Marra di Dimplan: «Une vite interie dedicade al mont de culture e de difese dal patrimoni storic artistic, culturâl e ambientâl de tiere di Cjargne; tra lis sôs passions ancje la poesie e la piture dulà che al à segnât la sô olme ben marcade».
Tal cjamp sociâl e umanitari, a Paolo Agostinis di Cjanâl: «Miedi che al fâs dal so lavôr une passion e une mission no dome tal ospedâl cjargnel, dulà che al vîf il so rapuart cui malâts, ma puartant la sô professionalitât e umanitât ai fruts dai paîs in miserie de Bolivie, Kenya, Guinee Bissau, Etiopie e Tanzanie».
I trê premiâts a àn pandude une grande contentece e sodisfazion tal ricevi chest ricognossiment. Sûr Maria Luisa cun umiltât e à dit: «O vûl jessi in chest moment semplicementri tant che rapresentante di tantis feminis che a meretin il premi plui di me. Lôr a son stadis don par chei altris cu la fantasie dal ben. A àn jemplade la lôr vite di sens e di gjonde!» Ancje il miedi Paolo al à dedicât il so premi a dutis lis personis di buine volontât: «O dîs dome che si è tirade une cjadene tra i paîs da la Afriche e la Cjargne, ma jo soi dome un anel di cheste cjadene e tancj progjets a son stâts puartâts indevant midiant di altris anei e cualchidun al è in cheste sale. Jo o dedichi chest baston a dutis chestis personis!»
Marco al à sotlineât la contentece di jessi restât in Cjargne: «Jo no ai mai tradide la mê tiere e di fat no soi mai lât vie, nancje cuant che o vevi pussibilitâts di caratar professionâl. O ai simpri refudât parcè che o ai volût continuâ la mê vite achì e lâ indenant a dâ in positîf chel che o pues par cheste tiere.»
Il premi al à une cadence bienâl. Cui che al vûl (tant personis che ents o associazions) al pues mandâ la propueste cuntun piçul curriculum de persone candidade dentri dal 31 di Dicembar dal 2017 ae Confraternite (te sede di Polse di Cougnes, intal Comun di Zui). ❚
✒ Marta Vezzi
CJARGNE. Seconde edizion dal premi Baston di San Pieri di Cjargne............
Ai 6 di Avost, tune biele suaze di fieste e di cjants, te Plêf Mari de Cjargne si è tignude la seconde edizion dal Premi “Baston di San Pieri di Cjargne”. La iniziative e je partide tal 2014 de Arciconfraternite dal Spirt Sant Pieres vives; par dâ public ricognossiment a personis o a grups di personis che si son metudis in lûs pal lôr impegn spirituâl, culturâl e artistic, sociâl e umanitari, ispirât a valôrs cristians, al servizi de societât umane e de comunitât cjargnele in particolâr.


text:
Su cualsisedi argoment, vuê i bêçs a deventin fondamentâi.
Duncje o vin dreçât lis orelis cuant che de bande dal Consorzi pe Universitât dal Friûl si è scomençât a fevelâ di dismissions di bens dal Consorzi stes, che a varessin di jessi alienâts ae Universitât. A son bens imobii che a corispuindin ae proprietât di diviers edificis intal cûr di Udin.
Fin chi nuie di mâl, se la notizie no fasès pensâ, di une bande, a un disimpegn dal Consorzi stes intai rivuarts dal futûr dal nestri Ateneu e, di chê altre, se no dismovès un interogatîf su cuâi fonts che e
varès di impegnâ la Universitât stesse pe gjestion dai stabii che si à a pene vût indiment.
Ancje il sotlineâ di vê concludude la opare e di vê esaurîts i fins che par chei il Consorzi al jere nassût – vâl a dî, apont, la istituzion di une Universitât furlane -, se al somee che a sedin detâts di une leture obietive de realtât, a lassin perplès par une sensazion che a lassin dentri: e e je une sensazion di abandon, o olsarès dî cuasi di fuide devant dal burlaç che al rive.
Parcè che di chest o sin daûr a fevelâ cuant che o cjalìn al futûr di chê Universitât che e rapresente il pont plui alt, ancjemò plui de ricostruzion, de emancipazion dal popul furlan.
I tentatîfs – aromai simpri mancul inmascarâts – di unificazion cun Triest, justificâts de crisi economiche, a deventin di une dì a chê altre simpri plui pesants.
Ancje cheste campagne eletorâl e je daûr a dimostrâlu cui proclamis di ducj, o ripet ducj i candidâts, a une razionalizazion dai struments e des struturis dal savê in Regjon.
Al à fat duncje ben il professôr Fari a ricuardâ cuntun articul une altre struture di poie che in chest moment e risulte assente o almancul pôc incisive intal so rûl: il pat firmât intal 2008 tra la Universitât e il teritori.
Fari al vise cemût che tra pôcs mês si larà ae rielezion di chel comitât che al viôt partecipis lis istituzions e lis organizazions furlanis, dal Comun ae Provincie, dai industriâi ai sindicâts. Chest pat, di rinovâ daurman cence inciertecis, al rapresente la uniche assicurazion cuintri i apetits regjonâi e triestins. Al à di riproponi cun fuarce la unicitât de nestre Universitât, ribati i cancars costituzionâi de sô nassite al servizi dal Friûl. No puedin jessi zuguts di palaç su chescj argoments. Ancjemò di plui vuê cuntune situazion deteriorade là che la difese de Universitât furlane e costituìs la difese stesse des pussibilitâts di futûr di dut il Friûl.
Jo o crôt che anzit il rinovament dal pat, cemût che al à ribatût di pôc il segretari de Cisl Roberto Muradore, al vedi di deventâ la suste che e fâs saltâ il rilanç dal Ateneu stes, viodût tant che la “cjamare di sclop” dal motôr de riprese.
Nol è futûr pe nestre tiere se la sô Universitât e deventarà alc di diviers di chê che miârs di furlans a àn volût che e fos. O piês ancjemò, se cheste Universitât no esistarà plui, deventant semplice sucursâl di altris centris, simpri plui forescj.
✒ Dree Valcic
Si scuen stâi dongje ae nestre Universitât rinovâ il pat cul teritori furlan............
Su cualsisedi argoment, vuê i bêçs a deventin fondamentâi.


text:
Risultati ricerca
Elementi trovati: 50
Monografia a stampa
Contribuzion par une bibliografie, 1945-1997 / Centri Interdipartimentâl pe Ricercje su la lenghe e la culture dal Friûl = Centro Interdipartimentale per la Ricerca sulla lingua e la cultura del Friuli ; [presentazion Raimont di Strassolt ; jentrade Licio De Clara]
Udine : Forum, 1998
Il nome dell'ente è in testa al front. - Con uno scritto introduttivo di Angelo Pittana.
Monografia a stampa
Reana del Rojale : Chiandetti, 2000
Testo in friulano e italiano.
Monografia a stampa
Dizionari talian-furlan di viabilitât e traspuarts = Dizionario italiano-friulano di viabilità e trasporti / a cura del = par cure del CIRF, Centro interdipartimentale di ricerca sulla cultura e la lingua del Friuli = Centri interdipartimentâl di ricercje su la culture e la lenghe dal Friûl ; contributi di Matteo Cendou, Angelo M. Pittana, Federico Vicario, Pier Carlo Begotti]
Udine : Provincia di Udine, c2004
Monografia a stampa
Çupicje di Codroip : Institût ladin-furlan Pre C. Placerean, 1996
Monografia a stampa
Codroip : Istitût ladin-furlan "Pre Checo Placerean", 2001
Monografia a stampa
La nomencladure des matematichis : vocabui par furlan, italian e inglês = vocaboli in italiano, friulano e inglese = English, Friulan and Italian words / A. M. Pittana, G. Mitri, L. De Clara
Çupicje di Codroip : Institût ladin-furlan "Pre Checo Placerean", 1997
Monografia a stampa
Vôs di aiar solitari : poesiis 1980-2004 / di Agnul M. Pittana ; version par italian di Luigi Bressan
Udine : Societât Filologjiche Furlane, c2006
Monografia a stampa
[S.l. : s.n., 1986]
Estr. da: Ce fastu?. - A.62(1986), n. 2
Titolo analitico
In: Ce fastu?, a.58(1982), 2
Titolo analitico
Contiene: A gno pari ; Une citât lontane, une gnot d'unviâr ; Scolte ; Colôrs, sunôrs ; Cocâi d'unviâr, 2. - In: Ce fastu?, a.59(1983), 1


text:
La sielte di cjalâ a lis gnovis tecnologjiis par matignî i rapuarts cui furlans tal mont e je dal sigûr positive.
Ancje Ente Friuli nel Mondo al à tai ultins mês slargjade la ufierte e dongje dal sît istituzionâl www.friulinelmondo.com al propon ancje altris oportunitâts.
MASSE POCJE LENGHE FURLANE_ Restant un moment sul sît però o scugnìn rilevâ che la lenghe taliane e je la lenghe principâl par podê lei lis news e lis diviersis informazions.
Stes discors ancje sul profîl Facebook che l’Ent al à screât chest an: la plui part de comunicazion e je par talian, ancje se ogni tant no mancjin inglês, spagnûl, ma di furlan o pensìn che a ‘nt sedi simpri masse pôc. Ogni tant al ven butât li alc (pocjis peraulis, juste un salût) in lenghe furlane, ma al è evident dal lessic e de grafie doprâts che l’operadôr al à pôc e nuie paronance dal furlan. Isal pussibil che la comunicazion direte e interative suntun social network e sedi gjestide di int che no sa la lenghe autoctone de nestre regjon e une des fondis dal Ent?
Ma la novitât plui delicade e je dal sigûr il cors di lenghe furlane.
IL PRIN OSTACUL_ Stant che ancje i rilevaments plui o mancul uficiâi a puartin in evidence che e je une vore di curiositât e gole di cognossi miôr la lenghe furlane di bande des gnovis gjenerazions di dissendents furlans, al sarès miôr vê plui atenzion tal proponi imprescj didadics pal insegnament a distance.
La impostazion dal cors tignût dal prof. Fausto Zof e previôt par cui che al decît di seguî lis lezions za une paronance de lenghe furlane almancul fevelade e chest nol è un probleme di pôc. No si à di dismenteâ che i destinataris dal cors a son in dut il mont e probabilmentri buine part di chescj a àn une prime lenghe che no je ni il furlan ni nancje il talian: i furlans, a seconde de tiere dulà che a son rivâts ator pal mont a àn imparade la lenghe dal puest che e pues jessi inglês, spagnûl, francês… volê puartâ indevant un progjet di insegnament de lenghe furlane a un public cussì diversificât al à dibisugne di tignî cont di chest aspiet. Se no il pericul al è chel di realizâ un prodot che al riscje di creâ une ilusion («furlans pal mont, us insegnìn la lenghe furlane») ma tal concret al devente dificil di seguî parcè che il student che si svicine al cjate un prin mûr no di pôc.
UN ALTRI LIMIT_ Il secont aspiet al è la metodologjie didatiche: il cors nol previôt une interazion dinamiche cul docent, ven a stâi, a son sì i esercizis (ancje chei za des primis lezions dome par furlan), ma il student che al à dibisugne di un sclariment imediât nol à cualchi ore dulà che il docent al pues rispuindi subit ai siei dubis. La Rêt e jude une vore a difondi informazions, no dome par chel che al à voie di furnî un servizi, ma ancje par chel che al à voie di cjatâ modei di riferiment par capî cemût impostâ un cors a distance: cence lâ masse lontans par viodi cemût che a son insegnadis chês altris lenghis cun tecnichis «a distance», baste restâ a Gurize dulà che il cors di Relazions publichis de Universitât dal Friûl al previôt un numar di oris dulà che il docent al è colegât e a disposizion imediade dai students che a seguissin lis lezions: baste viodi sul sît http://rpol.uniud.it/info/ dulà che no dome al è un docent disponibil cun skype, ma ancje un tutor che si zonte par une assistence dal vîf cun oraris definîts par garantî une reâl e imediade interazion cul student.
NOL È AVONDE_ Duncje la intezion di realizâ un cors a distance e je buine, ma nol baste meti on line dome videos regjistrâts e schedis di esercizis dome inte lenghe che, no vin di dismenteâ, la plui part di chei che a podaressin jessi i students no cognossin (se no, no domandaressin di imparâle). Ma al covente diviersificâ prin di dut la ufierte des lenghis di partence parcè che tantis a son lis lenghis dai paîs dulà che i furlans a son emigrâts. E po dopo, meti a disposizion un docent che al podedi fevelâ cui students. Nol baste un click par insegnâ une lenghe.
Redazion
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Il parlament
L’ordenament politic dal Friûl tra il Dusinte e il Tresinte al cuistà une sô forme, che e serf di maravee ai storics nostrans (e a chei talians, chês raris voltis che ur capite di interessâsi des nestris facendis). Ma se a vessin la complasence di slungjâ une voglade su la storie dai Stâts feudâi de Gjermanie, vadì che lis lôr maraveis si sfantaressin. Al è naturâl che in trê secui di guvier dai patriarcjis todescs, la nestre “Patrie dal Friûl” – juste in chê volte e scomençà a clamâsi cussì – e vebi cjapât il stamp di un principât gjermanic.
Lis dôs istituzions plui diferentis dai ordenaments talians, sot il guvier dai patriarcjis, a forin lis Comunitâts e il Parlament.
Lis Comunitâts dal Friûl no àn nuie ce fâ cui Comuns de Lombardie, dal Venit, de Toscane, ni par vie di cemût che a son nassudis, ni par vie di cemût che si guviernavin. No si formarin di bessolis a dispiet dal patriarcje lôr princip, no forin, par lôr nature, in contrast cu la sô autoritât, no cirivin mai di vê une indipendence cussì largje come i Comuns talians. Nol jere nancje pussibil che l’ordenament comunâl talian, a forme republicane, si implantàs chenti, indulà che i paîs plui grues, come Cividât, Glemone, S. Vît o Sacîl, a podevin vê, rive e no rive, trê mil animis. A forin i patriarcjis stes a dâur un ordenament comunâl sul finî dal secul XII; e chest ordenament al fo di chê sorte stesse di diviersis citâts da la alte Gjermanie. A vevin i lôr conseis, a fasevin lis lôr leçs e i lôr statûts, a sielzevin i procuradôrs, i massârs, i cjamerârs e i funzionaris, a ministravin la justizie sui lôr sogjets; ma lis cuistions plui impuartantis e di interès gjenerâl no lis tratavin di bessolis, lis tratavin mediant dai lôr deputâts tal Parlament de Patrie; e in ognidune al jere un rapresentant dal patriarcje.
Ancje il Parlament al jere formât sul stamp des assembleis feudâls de Gjermanie. No si pues dî cun precision cuant che al scomençà a funzionâ, ni cemût che al funzionave tal prin. In Italie no si cjate nissun esempli di cheste fate. Facilmentri i patriarcjis, ancjemò tal XI secul, a varan tacât a clamâ dongje i lôr feudataris, ogni volte che al jere par aiar alc di grues, par sintî la lôr impinion e par intindisi sul cont de “taie” feudâl (che al ven a jessi sul numar dai soldâts e dai cjavai che a podevin mandâ tal esercit patriarcjâl) e su la division dai contribûts in monede, che a vignivin a coventâ in câs di vueris o di altris cjossis impuartantis. Si tratave di une assemblee consultive (1), duncje, come che a ‘ndi jere altris di là des monts e come che al jere, in chê volte, ancje il Parlament inglês. Cu la formazion des Comunitâts, ancje i deputâts di chestis a jentrarin a fâ part dal Parlament; e alore la assemblee e cuistà un andament plui regolâr e une plui alte impuartance sul guvier de “Patrie”. No veve ancjemò un sît stabil pes adunancis, ni une regule pes convocazions: il patriarcje le clamave adun ogni volte che al veve dibisugne di intindisi. Ma il Parlament, un pôc a la volte, al deventà ancje un tribunâl che al tratave lis causis tra il patriarcje e i siei feudataris ministeriâi, lis ribelions, e i delits cuintri la pâs dal Stât; al tratave in apel lis sentencis de curie patriarcjâl in materie di dirits feudâi e, in tierce istance, lis sentencis dai podestâts, gastalts o judiçs des Comunitâts: fintremai che la autoritât dal Parlament e rivà su dutis lis cjossis che a dipendin dal podê statâl: tassis, milizie, difese, fortificazions, prestazions di ogni fate; fin a controlâ il stes patriarcje e meti adun un vêr codiç di leçs pe Patrie – lis Costituzions de Patrie dal Friûl – a tratâ cun princips e Stâts forescj,cence nancje dipendi dal patriarcje. Par fâle curte, il Friûl, tal secul XIV al rivà a vê un guvier pôc o trop costituzionâl, come che e rivà a vêlu la Inghiltere cu la Magna Charta Libertatum. In nissun sît di dute la Italie nol esisteve, in chei timps, un Stât grant come il Friûl, che al ves vût un guvier di cheste fate.
I Patriarcjis talians
Dopo muart Pertolt di Andechs, il Stât furlan al colà tes mans di patriarcjis talians, che lu governarin par otante agns seguitîfs: 1252 – 1332. Chescj a forin : Grivôr di Montlungje di Ferentin, Raimont de Tor di Milan, Pieri Gjere di Ferentin, Otobon dai Rovârs di Plasence, Gaston e Paian de Tor di Milan.
A forin timps turbits e tribulâts pai nestris paîs e pai stâts confinants de Italie e de Gjermanie; e nol è pussibil fâsi un judizi positîf e une stime sigure sul cont da la opare di chescj patriarcjis. Ma, fossie o no fossie colpe lôr, il Stât patriarcjâl che fintremai in chê volte, magari tra confusions e balfueriis di ogni fate, al jere lât slargjantsi e saldantsi, cun chescj governants al scomençà a discjadè, a sfaldâsi e a strenzisi. La politiche ghibeline dai patriarcjis todescs, vuadagnant il favôr dai imperadôrs, e zovà pratichementri al Friûl, che al cresseve di bot ogni an, di teritori e di concessions. La politiche papaline dai talians i fasè pierdi chest favôr, cence nissun vantaç de bande dai Vuelfs. Cun di plui che i talians, massime i doi Torians, Raimont e Paian, a doprarin lis fuarcis e lis risorsis dal Friûl par judâ i interès de lôr famee in Lombardie, tes sôs vueris cuintri i Visconts. La Curie papâl di Rome e di Avignon, sore de nomine che ur deve, ur domandave une sume cussì gruesse che no rivavin mai adore di paiâle: e alore ur mandave filipichis e sospensions. Cussì, tra lis spesis militârs pai interès de lôr cjasade, i “servizis” di paiâ ae Curie e i onoraris ai lôr vicjaris, cjapitanis gjenerâi e altris lôr dipendents, a scugnivin ogni altre dì meti sù tassis ai lôr ministeriâi e al popul, e instès no vevin mai avonde bêçs. Par tignîsi sù, cuintri il partît imperiâl che al veve simpri i siei fedêi tra la nobiltât furlane, chescj patriarcjis a menavin daûrsi un grum di gramulis dai lôr paîs e ur metevin in man incarichis e uficis tant di glesie che di guvier, causant une vere invasion ce di bassarûi ce di lombarts, in Friûl. E cheste no fo la ultime cause des ribelions e des leghis de nobiltât cui nemîs dai patriarcjis.
Al scomençà Grivôr di Montlungje a menâ o clamâ chenti une schirie di meridionâi de Campanie; al consegnà in apalt doganis e tassis a Toscans, par tirâ fûr carantans; al spalancà lis puartis de regjon ai talians par fâ un cuintripês ai todescs che si jerin, di un pieç in ca, implantâts chenti; al leà la Furlanie ai interès dal partît papalin da la alte Italie; e tal so testament al lassà dibot dute la sô robe ai amîs meridionâi. Raimont de Tor, cu la sô ande di ditatôr al decretave di mudâ di puest un paison come Glemone e di metii non “Milanraimont”, ma in pratiche, come vescul no ‘ndi cumbinà une di drete, e come princip al imbastì une falope parsore chê altre: al implenà il Friûl di cusins e di nevôts, al cedè Vençon a Mainart di Carinzie, al judà Gherart di Cjamin che al veve nome gole di fâsi paron dal Friûl e al menà i Furlans a fâsi sbudielâ dai Visconts par tornâ a meti in pîts la sô famee a Milan. Pieri Gjere par mieç di so nevôt Nicolau al cedè Sacîl a Gherart di Cjamin – Siôr di Trevîs dal 1283 al 1307 – (il “buon Gherardo” dissal Dante!) e nol rivà adore di fâ di piês par vie che al murì dopo doi agns di guvier. Otobon dai Rovârs al fo un leon: cuant che Indrì di Gurize e Rizart di Cjamin (il fi di Gherart) a devastarin il Friûl, lui al scjampà di scuindon; al lassà che Vignesie i puartàs vie i dirits su lis citâts da la Istrie e che Rizart al deventàs so cjapitani gjenerâl; e ancje come diplomatic, tal cirî di convinci chei di Bressie a vierzi lis puartis al imperadôr Indrì VII, al fasè une ficjace cence costrut. Gaston de Tor al colà di cjaval e al murì pe strade, biel vignint in Friûl: ma al jere bielzà rivât adore a nomenâ so vicjari il fradi Rinalt. Paian de Tor, nevôt di Raimont e barbe di Gaston, al seguità l’esempli dal stes Raimont, menant i Furlans a batisi cuintri i Visconts, intant che i todescs a devastavin il Friûl restât cence difese (1324): e il timp che lui al governà culì, al fo salacor il plui braurôs dal patriarcjât, pes disconcuardiis e pes vueris che a faserin tribulâ paîs e vilis in dute la Furlanie.
Nol covente dî che il merit di vê intalianade la regjon, pai nestris storics, al va parsore di ducj i malans causâts di chescj patriarcjis.
pre Josef Marchet e pre Checo Placerean
I CLASSICS. 8 – CUINTRISTORIE DAL FRIÛL La albe de nestre Patrie............
Il parlament


text:
13 giugno 2010
La Cjacarade di Valcic sul Gazzettino di vuê
Chel «mandi» che l'arcivescul nol rinove
di Dree Valcic
Di cuant che al è rivât a Udin, bonsignôr Andrea Bruno Mazzocato, arcivescul, come segnâl di comprension pe gnove realtât che al cjapave la vuide spirtuâl, si è limitât fint cumò a un debil e cuasi obleât “mandi” al la fin dal so discors di investidure. Di chê dì, ai 18 di Otubar dal 2009, al è passât avonde timp par capî lis dinamichis di chel Friûl «che no cognòs» come che al veve dit ta chê volte.
Par tacâ chel percors al à sielt lis sedis dal disasi e de soference: la preson e il Piccolo Cottolengo, che a mostravin lis carateristichis che al intindeve dâ al so mandât. Pocje politiche, plui magjisteri. La incarghe dade a Genero in sostituzion di Gherbezza tal puest di vicjari gjenerâl, mi somee che e confermi la sensazion.
No che chest ca al fos un politic di nature, ma al è stât lui il cleric che al à partecipât a ogni iniziative, cunvigne, assemblee che e domandàs la presince de Glesie dal Friûl dongje dai problemis leâts al disvilup di cheste tiere. Comprindûts chei de autonomie. Un argoment che Mazzocatp al evite pulît, come che no si è mai venturât sui ritarts romans pe aprovazion dal “Messâl par furlan”. Forsit al à decidût che un “mandi” al baste e al vanze.
3 commenti:
- mario venir ha detto...
-
io o soi leghist e mi ricognos nome tes mes opinions ,a le el me credo e dal batecul di vescul di Udin ce cal parabule no mi dis nie ,se a le vignut in friul e no sintisi furlan al po tornà tal so pais mandi e amis pui di prime un salut ai leghisch dal friul
- 15/6/10 16:35
- michi ha detto...
-
E la Leghe Nord che a met il Friûl dentri la Padanie?
- 18/6/10 21:35
- michi ha detto...
-
E la Leghe Nord che a met il Friûl dentri la Padanie?
- 18/6/10 21:36


text:
Udin – Zenâr dal 1738. La cusine dal palaç patriarcjâl e je dute un davoi di feminis che a curin pes, fantats che a puartin zeis di verzis e di lidric di cjamp, pignatis e cits che a bolin. Al è vinars, si mangje di magri e su dut al sorintint il voli di Gotart, il cogo glemonàs. Pre Meni Ongjar al jentre di buride “Bundì, mestri Gotart.” E il cogo al cancelîr: “Bundì, pre Meni. Ce muse blancje! Frêt, no mo, tal palaç?” . “Par dî la veretât lis salis, ancje cu lis stuis, a son a pene clipis e o ai lis mans dutis inglaçadis. Ma achì, dongje di chest fogolâr bocon, si stâ benon.” “Ve ca un tai di refosc cjalt, e cerçaitmi par plasê une saradele in saor. I plasin une vore al patriarcje Denêl. Al è venezian il Dolfin, no mo, e di chestis al è golôs.”
◆ “Gotart, ti conti une biele di vuê. Tu sês furlan come me e ducj i doi i tignìn al nestri patriarcjât gloriôs. Alore, tu âs di savê che il patriarcje Denêl al è une vore in pinsîr parcè che la Austrie e domande al pape di disfâ la grande diocesi di Aquilee e di nomenâ un vescul pai teritoris imperiâi e un pai teritoris venits. E sarès la fin dal Patriarcjât… – al spieghe il cancelîr smorseant une saradele – ma il Dolfin al è ben in paste cun Vignesie che e je mestre di diplomazie e di politiche. Il nestri patriarcje, cundut che al è venezian patoc, al à a cûr il patriarcjât e, intant che si môf la politiche, si à dât di fâ par infuartî la so autorevolece e par vierzi i voi ai furlans.” – “E cemût?” al dîs il cogo. “Al à tornât a clamâ Tiepolo! Il pitôr nomenât! Come che al veve fat so barbe, il grant patriarcje Dionisi Dolfin.” “Ma cemût puedial un pitôr otignî chest?” “Tiepolo al è une vore di mode – i rispuint pre Meni parant jù il refosc – e ce che al fâs al rive in orele a ducj. Il patriarcje Denêl i à dit di fâi un grant cuadri di meti tal domo di Udin cui sants Ermacore e Fortunât, i fondadôrs de nestre diocesi gloriose, e i à dit cemût fâlu, cu la citât di Aquilee daûr. Lui al vûl fâ savê a ducj che o vin une origjin une vore plui antighe di Vignesie e di Viene. E dopo, al à ordenât ai predis di marcâ la figure dal Beât Beltram di S. Gèniès, grant difensôr de nestre Patrie, e ancje lui, te dì de sô fieste, al à fate une predicjone comovente, che le ai tignude di cont tal archivi.” “No vevi mai pensât – al dîs Gotart – che si podès fâ la vuere cun chestis armis…” “Ma âstu cjalât ben lis pituris di Tiepolo tes salis dal palaç?” “Sigûr! Bielonis, biei colôrs e un biel significât religjôs…” “No dome – lu ferme il cancelîr – ma ancje politic. Il patriarcje Dionisi, il barbe dal nestri Denêl, ancje in chê volte al vualmave pericui pal patriarcjât e i à fat piturâ a Tiepolo chel che al coventave par insiorâlu di bielece e di glorie. Al à fat piturâ la schirie dai patriarcjis de Bibie: Abram, Isac e Jacop, tant che riferiment ai patriarcjis di Aquilee e al lôr primât. La Ereditât di Jacop e legjitime la sucession dai nestris patriarcjis, come la Scjale che e rive in cîl e legjitime la origjin apostoliche de nestre Glesie. A ‘nd è une vore di altris messaç politics ma il plui clâr al è il Judizi di Salomon. Lu âstu presint?” “Sigûr, te sale da tribunâl. Bielon!” “Gotart, la piture e fevele de diplomazie che e veve voie di dividi il patriarcjât in dôs diocesis. Il frut al è il patriarcjât, lis dôs maris in barufe Vignesie e Viene. Ma il plui curiôs al è il boie che al stâ par taiâ il frut in doi tocs. Cjalilu ben e dimi se chê muse ruane no ti somee chê di un di chei austriacs plens di bire che a vegnin jù di Scluse cui cjars! E, par finî, cjale i nûi che a son dâur dal profete Denêl: un al à la forme dal lion cu lis alis di Vignesie, e chel altri la forme de acuile cun doi cjâfs di Viene. Clâr, no mo!” “Mi vês viert i voi, sâr pre Meni. Massime sul stamp dai patriarcjis Dolfins. Venezians ma cul cûr pe Patrie. Mi tocje metii un altri tai di refosc.”
◆ Ai 6 di Zenâr dal 1751, simpri te cusine dal palaç. “Mestri Gotart, par plasê metimi un tai di chel bon.” “Ce nassial, pre Meni? O sês strani.” “Il patriarcje Denêl al è fûr di se!” “Parcè po? Juste pe Pifanie?” “Par vie dal patriarcjât. Aromai o sin tes ultimis… Za l’an passât il patriarcje al veve scrit che “il so dovê al jere chel di tramandâ ai patriarcjis dopo di lui ducj i dirits de Glesie di Aquilee e che dutis lis leç dai oms e di Diu a jerin cuintri de sopression dal patriarcjât”. Vuê, magari cussì no, i à rivade la gnove che il pape al à decidût (ancje se no lu à ancjemò scrit) di disfâ il patriarcjât e di meti tal so puest doi vescui, un a Udin e un a Gurize.” – “Sacrabolt! – i scjampe a Gotart – e il patriarcje?” “Al è rabiôs invelegnât! Al à dât ordin che vuê, Pifanie o no, e à di jessi dì di desolazion e di lagrimis par ducj. Tu pues studâ dut che tant usgnot no si cene ma si dizune.” “Orpo! E i colaçs a pene cuets?” “Ordin di dâ dut ai puars!” “Po ben, ma cerçaitint almancul un e contaitmi ce che al capitarà cumò.” “Intant il Dolfin al spiete ad oremus il bonsignôr Josef Bini che al veve mandât a Rome. Nissun miôr di lui al cognòs la storie de Glesie di Aquilee e si à fat meti tal sac di chei di Rome. Il patriarcje – al zonte pre Meni gramolant un colaç – al dubite ancje de sô buine fede. Eh, il patriarcje Denêl Dolfin nol à intenzion di molâ il vues! Al à za scrit al pape che “la prime Glesie di Italie e deventarà la ultime, e chê, che no lu è mai stade, e deventarà plui grande de prime.” E al à pandude la sô asse al pape, a Viene a ancje ai siei di Vignesie!” “Brâf! – al sbroche Gotart – Al difint il so popul come un pari, come un vêr furlan. Jo o soi cun lui!” ❚
LA STORIE – Il venezian Denêl Dolfin, ultin erêt de Glesie di AquileeDiego Navarria
Udin – Zenâr dal 1738. La cusine dal palaç patriarcjâl e je dute un davoi di feminis che a curin pes, fantats che a puartin zeis di verzis e di lidric di cjamp, pignatis e cits che a bolin. Al è vinars, si mangje di magri e su dut al sorintint il voli di Gotart, il cogo glemonàs. Pre Meni Ongjar al jentre di buride “Bundì, mestri Gotart.” E il cogo al cancelîr: “Bundì, pre Meni. Ce muse blancje! Frêt, no mo, tal palaç?” . “Par dî la veretât lis salis, ancje cu lis stuis, a son a pene clipis e o ai lis mans dutis inglaçadis. Ma achì, dongje di chest fogolâr bocon, si stâ benon.” “Ve ca un tai di refosc cjalt, e cerçaitmi par plasê une saradele in saor. I plasin une vore al patriarcje Denêl. Al è venezian il Dolfin, no mo, e di chestis al è golôs.”


text:
Albane: Glesie sul cuel
Home Trois Troi Furlan Tierce tape Albane Foto 3
Cormons - Castelmonte
Località attraversate
Nol è fantasiôs pensâ che il cjistiel di Albane e la tor de glesie de Madone dal Dì no sedin altri che lis ultimis oparis di vuaite e difese par protezi la popolazion su ruvinis di altris, tant plui antighis.
Steme comunâl
di Prapòt
Cormons - Castelmonte
Località attraversate
Steme comunâl
di Prapòt
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Fort Hensel
Logât suntun cret a spiç a control de vie che e menave a Tarvis, sul ôr de Fele, vuê cheste fuartece e je dal dut bandonade. «La uniche strade dulà che par secui in Valcjanâl a son passâts comerciants pacifics e esercits invasôrs, e passave sot des rivis dal çuc, doprant il spazi strent fra la sô cueste e il cors de Fele [...]». Ancje se a son rescj maestôs di oparis di difese che ancjemò si viodin sul cuel, no reste pardabon nissune olme dal fuart difindût tal 1809 dal cjapitani Hensel e dai siei oms, par vie che chestis struturis a jerin massime di len, e a forin sdrumadis par ordin di Napoleon daspò l’atac famôs dal 17 di Mai dal 1809. Il fuart al fo tornât a fâ sù fra il 1848 e il 1850, e al fo clamât in mût gjeneric "sbarament di Malborghet". Tra il 1881 e il 1883 a forin inmaneâts lavôrs imponents par rignuvî lis oparis di difese; tal 1884 la fortificazion e fo screade uficialmentri e le clamarin "Fort Hensel", in onôr dal zovin cjapitani che al jere stât il so prin difensôr. Tal 1915 chest lûc, ocupât dai austriacs, al fo bandonât par simpri, stant che aromai nol jere plui un puest sigûr par parâsi dai obiçs talians plaçâts pôc lontan. «Dutis lis fortificazions a forin sdrumadis o vuastadis une vore dai tancj bombardaments, ancje se la bandiere asburgjiche e fo regolarmentri alçade in chel lûc fintremai al 1918».


text:
«Ancje se la nazionâl irochese e à pierdût la pussibilitât di vinci il Campionât dal Mont 2010 di lacrosse che si sta davuelzint cumò in Ingletiere, e à rivât adore a otignî une grande vitorie tai confronts de opinion publiche: fâ savê al mont che lis popolazions sovranis indigjenis a son inmò chi, a resistin ancjemò, e ancjemò a insistin a fuart a afermâ il dirit di jessi ce che a son». Cussì al à scrit ai 20 di Lui il cuotidian etnic des popolazions indigjenis de Americhe Indian Country Today.
SPORT NASSÛT IN AMERICHE_ E je duncje finide mâl dal pont di viste sportîf la aventure de nazionâl irochese di lacrosse, sport chi di nô cuasi dal dut no cognossût (ancje se la nazionâl taliane e je presinte tai campionâts mondiâi in cors), ma une vore famôs tai Stâts Unîts , dulà che e esist une leghe professionistiche. Si trate di une sorte di bale a man zuiade cun redinis come chês par cjapâ paveis nassude in Americhe in teritori irochês e, di fat, la nazionâl di chestis teritoris e je ametude tai mondiâi come rapresentante dai «paris» dal zuc.
L’ALT AE FRONTIERE_ Cualchi gjornâl talian al veve dât la notizie de scuadre blocade in Olande ae frontiere dal aeropuart viers la Ingletiere par vie di problemis cul passepuart itochês. I Irochês di fat a doprin il passepuart etnic pai viaçs internazionâi di plui di trê desenis, ma il guvier dai Stâts Unîts e chel britanic si son refudâts di ricognossiju. Pes autoritâts no van daûr dai gnûfs standarts di sigurece pes regulis dal antiterorisim dopo dal 11 di Setembar. I amerindis si son refudâts di doprâ il lôr passepuart american e cussì, dopo cetantis provis diplomatichis e une spiete durade une setemane, ai 17 di Lui la federazion inglese e à comunicât la eliminazion definitive de scuadre de competizion.
SOLIDARIETÂT INTERNAZIONÂL_ Par vie de permanence sfuarçade a Amsterdam la scuadre e i membris de delegazion, uns cincuante personis, a àn sostignût un grum di spesis in plui, cirche 100.000 dolars, no cate che la compagnie aerie e ves rinunziât a domandâ lis tassis pe gnove prenotazion che e vignive fate ogni dì.
E cussì James Cameron, regjist di «Avatar», il colossal metafore de colonizazion des Americhis di bande dai Europeans, al à judât i indigjens dantjur 50.000 dolars.
Cheste e tantis altris a son stadis lis dimostrazions di solidarietât di bande di politics e sempliçs citadins di dut il mont. Se e je stade une sconfite sportive, si diseve, e je stade une vitorie dal pont di viste mediatic stant che a ‘nd àn fevelât tancj media tai Stâts Unîts e tal mont. «Si savedi che la scuadre no si è ritirade dal torneu, e o crôt che o vin vint cence mai zuiâ une partide, dimostrant al mont la partignince de sovranitât indigjene tal 21m secul», al à dit Oren R. Lyons, president onorari de scuadre.
___________________________________
UNE EX GRANDE POTENCE DEMOCRATICHE DULÀ CHE COMANDAVIN LIS FEMINIS
I Irochês a son une confederazion di 6 tribûs distribuidis sul teritori di Canadà e Stâts Unîts. La popolazion restade e je su lis 125.000 personis.
A forin une potence fra lis plui grandis de Americhe dal Nord a partî de fin dal 1500, cuant che il profete Deganawidah («Il Grant Pacificadôr») al rivâ a unî lis cinc tribûs te «Leghe (o Confederazion) Irochese des cinc tribûs»; po dopo si ‘nt zontà la seste (i Tuscarora).
La liende e dîs che il profete al fo sburtât di une vision cuntun grant arbul, simbul che si cjate te lôr bandiere (viôt parsore).
LA ORGANIZAZION_ Il sisteme di podê irochês e veve di fonde une sorte di matriarcjât: il Consei de Leghe irochese al jere fat di 50 cjâfs tribù elezûts da lis feminis che par famee a ‘nt vevin il dirit. Duncje, pur jessint il Consei fat su di omps, a vevin di rispuindi a lis feminis de lôr famee che ju vevin nominâts.
Il Consei nol decideve a maiorance, ma al veve di discuti e mediâ fin tant che no si rivave ae unanimitât, e di seguit lis decisions fatis buinis e vevin di otignî la aprovazion de popolazion.
Un sisteme une vore democratic, duncje, tant che dispès si dîs che la Costituzion Americane e sedi stade ispirade de Leghe Irochese e da la sô Grande Leç di Pâs, ancje se no esistin provis di conferme.
I IDEÂI DI UNE NAZION_ I principis di fonde de Leghe Irochese a jerin trê: la salût e il bonstâ dal cuarp e de ment di ogni membri, la pâs fra i singui membris e lis tribûs de union, rispiet e justizie par ogni membri mascli o femine.
Dree Venier
ATUALITÂT – La vitorie dai Irochês............
«Ancje se la nazionâl irochese e à pierdût la pussibilitât di vinci il Campionât dal Mont 2010 di lacrosse che si sta davuelzint cumò in Ingletiere, e à rivât adore a otignî une grande vitorie tai confronts de opinion publiche: fâ savê al mont che lis popolazions sovranis indigjenis a son inmò chi, a resistin ancjemò, e ancjemò a insistin a fuart a afermâ il dirit di jessi ce che a son». Cussì al à scrit ai 20 di Lui il cuotidian etnic des popolazions indigjenis de Americhe Indian Country Today.


text:
Visite A CIRÎ LIS LIDRÎS ETNICHIS, SOCIOLOGJICHIS E CRISTIANIS DAL FRIÛL24 di Setembar 2015
Sabide ai 17 di otubar dal 2015
A CIRÎ LIS LIDRÎS ETNICHIS, SOCIOLOGJICHIS E CRISTIANIS DAL FRIÛL
Visite
a Zui ae Mostre sui Celts,
a Dinvilin ae basiliche paleocristiane dal Cuel di Çucje,
in Guart ae Plêf di S. Marie e al museu.
Si partìs aes 8.00 in coriere di Vençon (plaçâl des Scuelis); fermadis: aes 8.15 al Hotel Carnia e aes 8.30 a Tumieç (in Via 25 Aprile denant de pissine).
Aes 9.00 a Zui tal museu civic visite ae mostre sui Celts. Tor lis 11.00 a Dinvilin sul Cuel di Çucje visite ae basiliche paleocristiane.
Si guste insieme in Aplis. Dopomisdì visite ae Plêf di S. Marie in Guart e al museu.
Si partìs par tornâ a cjase tor lis 6.00 sore sere.
A coriere complete, gustâ, bigliets e guide de mostre comprendûts, si spindaràn sui 30 euros parom.
Par metisi in note visâ pre Roberto (tel. 0432 985032; cel. 3498024017; e-mail: xyybe@tin.it) o pre Romano (tel. 0432 956010; cel. 3336708704)


text:
Ce che dispès al ven rimproverât al autonomisim furlan al è chel di no vê mai sfondât come moviment politic teritoriâl. I esemplis che si cuintriponin tai discors che a san di “o volarès, ma no pues” a son la Südtiroler Volkspartei e la Union Valdotaine. E je vere che il Moviment Friûl al à vude une presince fondamentâl par tancj agns in consei regjonâl e ancje tai ents locâi, ma in dì di vuê al rapresente un sogjet plui di ispirazion ideâl, che no un moviment politic operatîf par vie di une sielte fate de sô dirigjence sul scomençâ dai agns Novante. Une posizion sigûr legjitime e rispietabile, ma che cumò nus viôt vuarfins di un partît che al à podût gjoldi di percentuâls eletorâls di dut rispiet e che inmò vuê, pûr no jessintsi presentât di resint a lis elezions, al stice.
Subit dopo dal taramot si à provât a fâ il “salt a Rome” cu la Union Popolâr Furlane, come che nus conte Mauro Tosoni «Chel de UPF al fo propit un tentatîf eletorâl che al cirive di meti adun ducj i sogjets dal autonomisim: Coordenament des Tendopolis, Moviment Friûl, Comitât pe Universitât, Glesie Furlane e ancje la Union Slovene».
Il risultât al fo positîf e negatîf “O vin partecipât a lis elezions politichis dal 1979 e o vin cjapât sui 30000 vôts che su scjale regjonâl a rapresentavin il 4,4%, ma il nestri om plui votât, il prof. Remo Cacitti di Vençon, magari cussì no, nol à rivât a jessi elet in Parlament” al conte Tosoni.
Ma no dut al è lât pierdût «Se dal pont di viste eletorâl o vin falide la elezion e il progjet de liste si è sfantât» nus spieghe «di chê altre o soi invezit convint che la semence no je lade straçade e par gno cont nol è un câs che di li a cualchi mês e je nassude Radio Onde Furlane, sul spirt che al veve motivade tante int a pro de cause dal Friûl: tai prins agns 80 la Radio e à promovût impuartantis iniziativis come lis 60.000 firmis par domandâ la tutele de lenghe furlane a Rome o lis 90.000 cartulinis pe division de Regjon in doi tocs: Friûl e Triest». ■
Christian Romanini
VIERTIDURE. Union Popolâr Furlane............
Ce che dispès al ven rimproverât al autonomisim furlan al è chel di no vê mai sfondât come moviment politic teritoriâl. I esemplis che si cuintriponin tai discors che a san di “o volarès, ma no pues” a son la Südtiroler Volkspartei e la Union Valdotaine. E je vere che il Moviment Friûl al à vude une presince fondamentâl par tancj agns in consei regjonâl e ancje tai ents locâi, ma in dì di vuê al rapresente un sogjet plui di ispirazion ideâl, che no un moviment politic operatîf par vie di une sielte fate de sô dirigjence sul scomençâ dai agns Novante. Une posizion sigûr legjitime e rispietabile, ma che cumò nus viôt vuarfins di un partît che al à podût gjoldi di percentuâls eletorâls di dut rispiet e che inmò vuê, pûr no jessintsi presentât di resint a lis elezions, al stice.